CELEX: 32016D2019
Language: et
Date: 2016-11-16 00:00:00
Title: Komisjoni rakendusotsus (EL) 2016/2019, 16. november 2016, milles käsitletakse Milano Malpensa, Milano Linate ja Orio al Serio (Bergamo) lennujaamade lennuliikluse jaotuse muudetud eeskirjade heakskiitmist vastavalt Euroopa Parlamendi ja nõukogu määruse (EÜ) nr 1008/2008 artiklile 19 (teatavaks tehtud numbri C(2016) 7244 all)

18.11.2016   
            
            
               ET
            
            
               Euroopa Liidu Teataja
            
            
               L 312/73
            
         KOMISJONI RAKENDUSOTSUS (EL) 2016/2019,
   16. november 2016,
   milles käsitletakse Milano Malpensa, Milano Linate ja Orio al Serio (Bergamo) lennujaamade lennuliikluse jaotuse muudetud eeskirjade heakskiitmist vastavalt Euroopa Parlamendi ja nõukogu määruse (EÜ) nr 1008/2008 artiklile 19
   
      
         (teatavaks tehtud numbri C(2016) 7244 all)
      
   
   (Ainult itaaliakeelne tekst on autentne)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 24. septembri 2008. aasta määrust (EÜ) nr 1008/2008 ühenduses lennuteenuste osutamist käsitlevate ühiseeskirjade kohta, (1) eriti selle artikli 19 lõiget 3,
   olles konsulteerinud nõuandekomiteega
   ning arvestades järgmist:
   1.   MENETLUS
   
   
               (1)
            
            
               13. mai 2016. aasta kirjaga, mille komisjon sai kätte 20. mail 2016, teatasid Itaalia ametiasutused määruse (EÜ) nr 1008/2008 artikli 19 lõike 3 kohaselt komisjonile uuest määruse eelnõust, millega muudetakse Milano Malpensa, Milano Linate ja Orio al Serio (Bergamo) lennujaamade lennuliikluse jaotuse eeskirju.
            
         2.   MEETME TAUST JA KIRJELDUS
   
   2.1.   Bersani käskkiri ja Bersani käskkiri nr 2
   
   
               (2)
            
            
               Komisjon võttis 21. detsembril 2000. aastal vastu otsuse, mille kohaselt Milano lennujaamasüsteemi lennuliikluse jaotamise eeskirjad (mis on sätestatud taristu -ja transpordiministri 3. märtsi 2000. aasta käskkirjaga) (2) (edaspidi „Bersani käskkiri“) tunnistati kokkusobivaks nõukogu määrusega (EMÜ) nr 2408/92, (3) mis on nüüdseks kehtetuks tunnistatud ja asendatud määrusega (EÜ) nr 1008/2008. Komisjoni otsuses seati tingimuseks, et neid eeskirju muudetakse vastavalt Itaalia ametiasutuste 4. detsembri 2000. aasta kirjale. See muudatus tehti taristu -ja transpordiministri 5. jaanuari 2001. aasta käskkirjaga (4) (edaspidi „Bersani käskkiri nr 2“).
            
         
               (3)
            
            
               Milano lennujaamasüsteem koosneb Malpensa, Linate ja Orio al Serio (Bergamo) lennujaamadest.
            
         
               (4)
            
            
               Bersani käskkirjaga ja Bersani käskkirjaga nr 2 sooviti tagada Milano Malpensa lennujaama kui rahvusvahelise sõlmlennujaama kogu arengupotentsiaali realiseerimine, samal ajal kui Linate lennujaama kirjeldati neis käskkirjades punktist punkti viivate regulaarlennuteenuste toimumiskohana. Bersani käskkirjas ja Bersani käskkirjas nr 2 oli selle kohta mitu sätet; eelkõige kehtestati neis sätetes Milano Linate lennujaama ja ELi lennujaamade vahel ühel ja samal päeval toimuvate edasi-tagasilendude arvu suhtes piirangud, milles lähtuti lennureisijate arvust:
               
                           —
                        
                        
                           üks edasi-tagasilend päevas ühe lennuettevõtja kohta marsruudil, kus reisijaid on 350 000 kuni 700 000;
                        
                     
                           —
                        
                        
                           kaks edasi-tagasilendu päevas ühe lennuettevõtja kohta marsruudil, kus reisijaid on 700 000 kuni 1 400 000;
                        
                     
                           —
                        
                        
                           kolm edasi-tagasilendu päevas ühe lennuettevõtja kohta marsruudil, kus reisijaid on 1 400 000 kuni 2 800 000;
                        
                     
                           —
                        
                        
                           üle 2 800 000 reisijaga marsruutide suhtes piirangut ei kehtestatud.
                        
                     
         
               (5)
            
            
               Linate lennujaamast võisid ühenduse lennuettevõtjad eespool kirjeldatud korra alusel osutada ühel päeval toimuva edasi-tagasilennu teenust juhul, kui nad kasutasid kahte reserveeritud lennuaega kogu lennujaamasüsteemis või ühes, nn 1. eesmärgi piirkonnas paiknevas lennujaamas, mille kaudu lennanud registreeritud reisijate arv Milano lennujaamasüsteemis 1999. aastal ei ületanud 350 000 ühikut.
            
         
               (6)
            
            
               Bersani käskkirjas nr 2 oli täpsustatud, et kõik Euroopa pealinnad saavad vähemalt ühe edasi-tagasilennuühenduse päevas Linate lennujaama kaudu ja et ühenduse lennujaamad, mille aastane reisijate arv 1999. aastal ületas 40 miljoni reisija piiri, saavad Linate lennujaama ühendused vähemalt kaheks edasi-tagasilennuks päevas.
            
         
               (7)
            
            
               Seega piirati Bersani käskkirjas ja Bersani käskkirjas nr 2 Linate lennujaama tegevust nii, et seal tohtisid lennata vaid ühe vahekäiguga õhusõidukid, mis tegid lennuplaanijärgseid lende ELi ühest punktist teise.
            
         2.2.   Lupi käskkiri ja komisjoni otsus
   
   
               (8)
            
            
               21. aprilli 2015. aasta kirjaga, mille komisjon sai kätte 21. aprillil 2015, teatasid Itaalia ametiasutused määruse (EÜ) nr 1008/2008 artikli 19 lõike 3 kohaselt komisjonile ministri 1. oktoobri 2014. aasta käskkirjast nr 395, millega muudetakse 3. märtsi 2000. aasta käskkirja nr 15 lennuliikluse jaotuse kohta Milano lennujaamasüsteemis (muudetud) (5) (edaspidi „Lupi käskkiri“).
            
         
               (9)
            
            
               Komisjon võttis 17. detsembril 2015 määruse (EÜ) nr 1008/2008 alusel vastu negatiivse otsuse ministri 1. oktoobri 2014. aasta käskkirja nr 395 kohta (6). Komisjon leidis, et vastupidiselt kõnealuse määruse sätetele on Itaalia jätnud enne lennuliikluse jaotamise eeskirjade muutmist konsulteerimata huvitatud isikutega.
            
         2.3.   Uue käskkirja eelnõu
   
   
               (10)
            
            
               Seepärast koostas Itaalia uue käskkirja eelnõu ja teavitas sellest komisjoni. Kui käskkiri, mille eelnõust teatati, vastu võetakse ja see jõustub, muudetakse sellega lennuliikluse jaotamise eeskirju Malpensa, Linate ja Orio al Serio (Bergamo) lennujaamasüsteemides samamoodi kui Lupi käskkirjaga. Kõnealuse käskkirjaga kõrvaldatakse kõik eespool põhjendustes 4–6 sätestatud piirangud, mis on reisijateveo mahu alusel seatud Linate lennujaama ja ELi lennujaamade vahel ühel ja samal päeval toimuvate edasi-tagasilendude arvu suhtes. Endiselt jääb kehtima Linate lennujaama suhtes kehtestatud piirang, mille kohaselt seal tohtisid lennata vaid ühe vahekäiguga õhusõidukid, mis tegid lennuplaanijärgseid lende ELi ühest punktist teise (vt eespool põhjendus 7).
            
         
               (11)
            
            
               Käskkirjaga, mille eelnõust teatati, tunnistatakse Lupi käskkiri kehtetuks.
            
         
               (12)
            
            
               Itaalia ametiasutused on uue käskkirja eesmärgid kokku võtnud järgmiselt:
               
                           —
                        
                        
                           optimeerida Milano Linate lennujaama kasutamist, et hõlbustada isikute vaba liikumist ELi piires ja kasutada täielikult ära Malpensa sõlmlennujaama konkreetne arengupotentsiaal mandritevaheliste lendude algus- ja lõpp-punktina;
                        
                     
                           —
                        
                        
                           parandada Milano ühenduvust kõikide teiste Euroopa linnadega ja suurendada ELi reisijate juurdepääsuvõimalusi, mis muu hulgas hõlmab Linate lennujaama läbilaskevõime paremat kasutamist.
                        
                     
         
               (13)
            
            
               Seega saavad nii Euroopa lennuettevõtjad kui ka Euroopast väljaspool asuvad lennuettevõtjad kasutada Milano Malpensa lennujaama selle läbilaskevõime piires mandritevahelisteks ja ELi-välisteks lendudeks, kohaldamata mis tahes piiranguid õhusõidukitüübi või sihtkohtade suhtes, Linate lennujaam aga on ette nähtud vaid Euroopa Liidu lennuettevõtjatele, kes pakuvad konkreetset tüüpi (kitsa kerega) õhusõidukitega ELi-siseseid otselende.
            
         
               (14)
            
            
               Itaalia ametiasutused väidavad, et arvestades prognoose, mille kohaselt odavlennufirmade ja ELi-väliste lennuettevõtjate kiire laienemine toob kaasa ELi juhtivate lennujaamade kasvu ja ülekoormuse suurenemise, tuleks kohandada lennuliiklusteenuste pakkumise korda ja tühistada piirangud. Lisaks sellele olid Linate lennujaama suhtes kehtestatud piirangute algselt mõeldud Malpensa lennujaama toetamiseks stardiperioodil. Ametiasutused väidavad, et liiklusandmete järgi otsustades ei ole see enam vajalik.
            
         
               (15)
            
            
               Lisaks on uue käskkirja eelnõus sätestatud võimalus, et lennuettevõtjad võivad oma ärinõuetest lähtuvalt ise valida, missugustesse Euroopa linnadesse nad tahavad lennata, et rahuldada tõhusamalt reisijate vajadusi. See peaks edendama konkurentsi ja tooma kasu reisijatele.
            
         2.4.   Itaalia ametiasutuste korraldatud konsulteerimine
   
   
               (16)
            
            
               Itaalia ametiasutused viisid läbi konsultatsiooni enne komisjoni teavitamist kavandatud muudatustest.
            
         
               (17)
            
            
               Sidusrühmadega korraldati kolm kohtumist, kus osalesid Linate lennujaamas teenindusaegu omavad lennuettevõtjad, lennuettevõtjaid esindavad ühendused (IBAR ja Assaereo) ning lennujaama koordinatsioonikomitee (AOC). Need istungid toimusid 23. novembril 2015, 17. detsembril 2015 ja 27. jaanuaril 2016. Komisjon on kätte saanud kõnealuste kohtumiste protokollid.
            
         
               (18)
            
            
               Itaalia ametiasutuste väitel avaldas eespool kirjeldatud meetmete suhtes negatiivset arvamust vaid väike osa Euroopa lennuettevõtjatest ning muudatusettepanekuid ei esitatud.
            
         3.   KOMISJONI KORRALDATUD KONSULTEERIMINE
   
   
               (19)
            
            
               Komisjon avaldas kokkuvõtte Itaalia ametiasutuste teatatud lennuliikluse jaotuse muudetud eeskirjadest Euroopa Liidu Teatajas
                   (7) ja palus huvitatud isikutel esitada oma märkused.
            
         
               (20)
            
            
               Komisjonile laekusid märkused kuuelt huvitatud isikult, kellest enamik soovis jääda anonüümseks.
            
         3.1.   Huvitatud isikute märkused
   
   
               (21)
            
            
               Mõni huvitatud isik leidis, et Itaalia ametiasutused ei ole lennuliinide kasutajatega nõuetekohaselt konsulteerinud, sest etteteatamistähtajad olid väga lühikesed ja päevakorda enne kohtumist ei avaldatud. Lisaks ei antud tagasisidet poolte esitatud märkustele.
            
         
               (22)
            
            
               Teised huvitatud isikud toetasid uue käskkirja eelnõu ja juhtisid tähelepanu sellele, et kõnealune käskkiri aitab Linate lennujaama lennuliiklust ratsionaliseerida ja võimaldab lennuettevõtjatel oma teenindusaegu tõhusamalt kasutada. Kõnealused huvitatud isikud lisasid, et Itaalia ametiasutuste korraldatud konsulteerimine on näidanud, et Lupi käskkiri ei ole ühtki lennuettevõtjat negatiivselt mõjutanud, vaid vastupidi: pärast Linate lennujaama käsitleva käskkirja vastuvõtmist on avatud nii Euroopas kui ka Itaalias asuvaid sihtkohti teenindavaid uusi lennuliine, mida eelmiste õigusaktide alusel ei olnud võimalik teha.
            
         4.   MÄÄRUSE (EÜ) nr 1008/2008 ARTIKLI 19 TINGIMUSED
   
   
               (23)
            
            
               Määruse (EÜ) nr 1008/2008 artikli 19 lõikes 2 on sätestatud, et pärast konsulteerimist asjaomaste huvitatud isikutega võib liikmesriik reguleerida, diskrimineerimata ühendusesiseste sihtkohtade või lennuettevõtja päritolu või identiteedi alusel, lennuliikluse jaotust lennujaamade vahel, mis vastavad järgmistele tingimustele:
               
                           a)
                        
                        
                           lennujaamad teenindavad sama linna või linnastut;
                        
                     
                           b)
                        
                        
                           lennujaamu teenindab piisav transporditaristu, mis tagab võimaluse korral otseühenduse, mis võimaldab jõuda lennujaama üheksakümne minuti jooksul, sealhulgas vajaduse korral piiri ületades;
                        
                     
                           c)
                        
                        
                           lennujaamad on omavahel ning teenindatavate linnade või linnastutega ühendatud tiheda, usaldusväärse ja tõhusa ühistransporditeenusega ning
                        
                     
                           d)
                        
                        
                           lennujaamad pakuvad lennuettevõtjatele vajalikke teenuseid ega piira põhjendamatult nende ärivõimalusi.
                        
                     
         
               (24)
            
            
               Lisaks võetakse asjaomaste lennujaamade vahelise lennuliikluse jaotuse reguleerimisel arvesse proportsionaalsuse ja läbipaistvuse põhimõtet ning selle aluseks on objektiivsed kriteeriumid.
            
         
               (25)
            
            
               Määruse (EÜ) nr 1008/2008 artikli 19 lõikes 3 on sätestatud, et asjaomane liikmesriik peab teavitama komisjoni kavatsusest reguleerida lennuliikluse jaotust või muuta kehtivaid liikluse jaotuse eeskirju. Selles lõikes on veel sätestatud, et komisjon peab kontrollima artikli 19 lõike 2 kohaldamist ning otsustama kuue kuu jooksul pärast liikmesriigilt teabe saamist ja olles küsinud määruse (EÜ) nr 1008/2008 artikliga 25 loodud komitee arvamust, kas asjaomane liikmesriik võib kõnealuseid meetmeid kohaldada. Lõikes on täiendavalt öeldud, et komisjon peab avaldama oma otsuse Euroopa Liidu Teatajas ning meetmeid ei kohaldata enne komisjoni heakskiidu avaldamist.
            
         5.   HINNANG
   
   
               (26)
            
            
               Kõigepealt märgib komisjon, et kolm kõnealust lennujaama, Milano Malpensa, Milano Linate ja Orio al Serio (Bergamo) vastavad määruse (EÜ) nr 1008/2008 artikli 19 lõike 2 esimeses lõigus sätestatud nõuetele. Lennujaamad teenindavad Milano linnastut (artikli 19 lõike 2 punktis a osutatud tingimus). Lennujaamu ühendab nii omavahel kui ka Milano linnaga piisav ühistransporditaristu, mis vastab artikli 19 lõike 2 punktides b ja c osutatud tingimustele. Lisaks pakuvad lennujaamad lennuettevõtjatele vajalikke teenuseid viisil, mis on kooskõlas artikli 19 lõike 2 punktiga d.
            
         
               (27)
            
            
               Sisuliselt kõrvaldatakse uue käskkirja eelnõuga Linate lennujaamas teatavate teenuste suhtes kohaldatavad piirangud. Sellega muudetakse Bersani käskkirjas ja Bersani käskkirjas nr 2 Milano linna teenindavate lennujaamade vahelise lennuliikluse jaotuse kohta sätestatud meetmeid määruse (EÜ) nr 1008/2008 artikli 19 lõike 3 tähenduses.
            
         
               (28)
            
            
               Meetme eesmärk on kõrvaldada reisijateveo mahu alusel kehtestatud olemasolevad piirangud ning liberaliseerida selle abil lennuliiklust, avaldamata muul viisil piiravat mõju. Kõnealune muudatus peaks võimaldama lennuettevõtjatel tõhusamalt tegutseda, mis on kooskõlas määruse (EÜ) nr 1008/2008 artiklis 15 sätestatud üldise eesmärgiga.
            
         
               (29)
            
            
               Kuna kõnealused meetmed kujutavad endast Linate lennujaama juurdepääsupiirangute kõrvaldamist, mis võimaldab lennuliinidel tõhusamalt tegutseda ning kehtestada oma lennugraafikud vastavalt reisijate vajadustele, ei tekita need küsimusi proportsionaalsuse seisukohast.
            
         
               (30)
            
            
               Enamik huvitatud isikute kommentaare on seotud Itaalia ametiasutuste korraldatud konsulteerimisega.
            
         
               (31)
            
            
               Sellega seoses tuleb märkida, et artikli 19 lõikes 2 ei täpsustata, millisel viisil kõnealune konsulteerimine peaks toimuma, kuid eeldatakse, et konsulteerimine on sisuline.
            
         
               (32)
            
            
               Käesoleval juhul märgib komisjon, et Itaalia ametiasutused korraldasid kolm kohtumist, kus huvitatud isikutel oli võimalus avaldada meetmete kohta oma arvamust. Kuigi kaks esimest kohtumist toimusid lühikese etteteatamisajaga, millele mõni huvitatud isik ka tähelepanu juhtis, lükati kolmas kohtumine huvitatud isikute nõudmisel edasi, et kõikide osaliste asjaomastel esindajatel oleks võimalik osaleda. Lisaks esitasid Itaalia ametiasutused komisjonile kolme kohtumise protokollid, mis tõendavad, et huvitatud isikud on oma seisukohad Itaalia ametiasutustele teatavaks teinud.
            
         
               (33)
            
            
               Võttes arvesse, et huvitatud isikutele teatati uutest meetmetest ning neil oli võimalus esitada meetmete kohta sisulisi märkusi, on komisjon seisukohal, et Itaalia on järginud artikli 19 lõike 2 kohast konsulteerimisnõuet.
            
         6.   KOKKUVÕTE
   
   
               (34)
            
            
               Kokkuvõttes leiab komisjon, et kavandatud muudatused lennuliiklusjaotuseeskirjades on kooskõlas määruse (EÜ) nr 1008/2008 artikliga 19.
            
         
               (35)
            
            
               Käesoleva otsusega ette nähtud meetmed on kooskõlas määruse (EÜ) nr 1008/2008 artiklis 25 osutatud nõuandekomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Uue käskkirja eelnõus sätestatud meetmed, mis esitati komisjonile 13. mail 2016, kiidetakse heaks.
   Artikkel 2
   Käesolev otsus on adresseeritud Itaalia Vabariigile.
   
      Brüssel, 16. november 2016
      
         
            Komisjoni nimel
         
         
            komisjoni liige
         
         Violeta BULC
      
   
   
      (1)  ELT L 293, 31.10.2008, lk 3.
   
      (2)  Itaalia ametlik väljaanne nr 60, 13. märts 2000.
   
      (3)  Nõukogu 23. juuli 1992. aasta määrus (EMÜ) nr 2408/92 ühenduse lennuettevõtjate juurdepääsu kohta ühendusesisestele lennuliinidele (EÜT L 240, 24.8.1992, lk 8). Kehtetuks tunnistamise kohta vt määruse (EÜ) nr 1008/2008 artikkel 27.
   
      (4)  Itaalia ametlik väljaanne nr 14, 18. jaanuar 2001.
   
      (5)  Itaalia ametlik väljaanne nr 237, 11. oktoober 2014. a.
   
      (6)  ELT L 333, 19.12.2015, lk 124.
   
      (7)  ELT C 204, 8.6.2016, lk 7.